 አራት ግዙፍ የስዊድን ኩባንያዎች በዘመናዊ የግብርና ቴክኖሎጂ ሊሰማሩ ነው
ተቀማጭነታቸው ስዊድን የሆነ አራት ግዙፍ ኩባንያዎች በኢትዮጵያ ግብርና ቴክኖሎጂና በግብርና የተለያዩ ዘርፎች ላይ ለመሰማራት ከመንግሥት ጋር ስምምነት ፈጸሙ፡፡በኢትዮጵያ ዘመናዊ የግብርና ምርምር ላይ ለመሰማራት የወሰኑት እነዚህ ግዙፍ ኩባንያዎች ቪአይፒ፣ አልፋ ላቫል፣ ቴትራፓስና ዴላቫል ናቸው፡፡ በተለይ በምግብ ምርትና በወተት ተዋጽኦ ተጠቃሽ መሆናቸውን፣ የድርጅቶቹ ተወካዮችና በውጭ ጉዳይ ሚኒስቴር የቢዝነስ ዲፕሎማሲ ዳይሬክቶሬት ጄኔራል ዳይሬክተር ወ/ሮ ሒሩት ዘመነ፣ ባለፈው ዓርብ በሸራተን አዲስ በሰጡት መግለጫ አስታውቀዋል፡፡የካቲት 3 ቀን 2007 ዓ.ም. በአዲስ አበባ የሚካሄደው የመጀመሪያው የኢትዮ-ስዌድሽ የግብርና ቴክኖሎጂ የቢዝነስ ፎረም አዘጋጅ የሆኑት እነዚህ ኩባንያዎች በወተትና በወተት ተዋጽኦ ምርቶች፤ በስኳር ምርትና በኢነርጂ በዓለም አቀፍ ደረጃ የታወቁ መሆናቸውን፣ በኢትዮጵያ የኢንቨስትመንት ዕድል ለመጠቀም የወሰኑት ደግሞ ከኢትዮጵያ መንግሥት ጋር በርከት ላሉ ዓመታት ከተደራደሩ በኋላ መሆኑን ለማወቅ ተችሏል፡፡የቪአይፒ ሥራ አስኪያጅ አቶ አካል ማሞና ሚስተር ካርል ገስትፍሰን ድርጅቶቹን ወክለው እንደተናገሩት፣ በኢትዮጵያ ከፍተኛ የኢንቨስትመንት አቅም በመኖሩ፣ እነዚህ የስዊድን ኩባንያዎች በሙሉ አቅማቸው ኢንቨስት ለማድረግ ወስነዋል፡፡አቶ አካል የኢንቨስትመንቱን መጠን አስመልክቶ ከሪፖርተር ለቀረበላቸው ጥያቄ ሲመልሱ፣ የሌሎቹ ኩባንያዎች መጠን ገና ይፋ ያልሆነ ቢሆንም፣ እሳቸው በኃላፊነት የሚመሩትና በግብርና ኢነርጂ ላይ የሚሰማራው ቪአይፒ ብቻውን 200 ሚሊዮን ዶላር ኢንቨስት ለማድረግ ፕሮጀክቱን አጠናቋል ብለዋል፡፡ይኼው የቪአይፒ ፕሮጀክት ፓሎዊያን የተባለውን ዛፍ በኢትዮጵያ የተራቆቱ አካባቢዎች ላይ በመትከል ለተለያዩ የባዮ ኢነርጂ አገልገሎቶች እንዲሰጥ የታሰበ ሲሆን፣ ዛፉ መጀመሪያ የተገኘው በቻይና ሆኖ ለቢዝነስ ጥቅም የዋለው ግን በአሜሪካ መሆኑ ተገልጿል፡፡ በአሁኑ ወቅት ዛፉ በስዊድን ውስጥ ከፍተኛ ጠቀሜታ እየሰጠ እንደሆነም አቶ አካሉ ተናግረዋል፡፡ ዛፉ በኦሮሚያ፣ በትግራይ፣ በአማራና በደቡብ ክልሎች በተመረጡ አካባቢዎችና ለእርሻ በማይውሉ ቦታዎች ላይ እንደሚተከል ታውቋል፡፡  